Andrej Šeban

Andrej Šeban (* 23. jún 1962, Bratislava) je slovenský gitarista, hudobný skladateľ, hudobný producent a spevák.

 Životopis 
Hru na klavír študoval už ako sedemročný, štúdium hry na klasickú gitaru absolvoval u Pavla Malovca v roku 1977. V rokoch 1980 – 1989 absolvoval súkromné štúdium kompozície, klavíra a hudobnej teórie u prof. Borisa Turzu. Roku 1986 absolvoval FFUK v odbore hudobná veda.

Koncom 70. rokov debutoval v popovej skupine Nervy (Marián Greksa – basová gitara, spev; J. Bodlák – gitara, spev; Martin Ďurinda – gitara, spev; Ján Fabrický – bicie nástroje; Andrej Šeban – gitara, klávesové nástroje, spev). S Jánom Fabrickým a s Jurajom Burianom hral aj v jazz rockovej formácii Míting.

V roku 1980 spolu s Mariánom Greksom založili hard rockovú kapelu Demikát, s ktorou nahral hudbu k filmu Slané cukríky (1986) režisérky Evy Štefankovičovej.
S Pavlom Haberom hral nakrátko aj v skupine Tristo hrmených.

Základnú vojenskú službu absolvoval vo Vojenskom umeleckom súbore. V 80. rokoch bol Šeban členom popovej skupiny Banket Richarda Müllera, zároveň v tomto období začal hrávať v skupine Combo Petra Lipu.

Ako mnohostranne zameraný gitarista, štúdiový hráč a koncertný hudobník spolupracuje s mnohými domácimi i zahraničnými osobnosťami z rôznych hudobných žánrov (Pavol Hammel, Gábor Presser, Dežo Ursiny, Richard Müller, Peter Lipa, Marika Gombitová, Robo Grigorov , Michal Pvlíček atď). V 90. rokoch viedol vlastnú inštrumentálnu skupinu Ash Band (známu aj pod názvami Esh Band a Andrej Šeban Band), v roku 1996 stál pri zrode sprievodnej skupiny Lipa-Šeban Band. Je spoluzakladateľom progresívnej rockovej skupiny Free Faces.  

Doposiaľ (2012) vydal dvanásť sólových albumov, skomponoval scénickú hudbu k niekoľkým filmom a rozhlasovým hrám. Predstavil sa aj ako herec vo filme Ivana Húšťavu Odveta (1980). 

V roku 2012 začal spoluprácu s mladými muzikantmi (Daniel Špiner, Peter Rusňák, Michal Fedor) a obnovil fungovanie Andrej Šeban Band.

V roku 2020 mu na Štedrý deň vykradli nahrávacie štúdio, kde mu odcudzili gitary a aparatúru v hodnote 35 tisíc EUR.

 Ocenenia 
 1992 – Cena Hudobnej akadémie (inštrumentalista roka) 
 1994 – Cena Ladislava Martoníka za jazzovú tvorbu
 1994 – Cena Hudobnej akadémie (hudobný producent roka)
 1995 – Cena Hudobnej akadémie (inštrumentalista roka) 
 1997 – Krištáľové krídlo za hudbu
 1998 – Cena Hudobnej akadémie (inštrumentalista roka)
 2000 – Cena Hudobnej akadémie (inštrumentalista roka)

 Diskografia 

 Štúdiové albumy
 Baal (1991) – s Richardom Müllerom 
 Čo dom dal (1993)
 Andrej Šeban Band... (1997)
 Milión bohov (1999) – s Oskarom Rózsom a Marcelom Buntajom  
 Kamakura (2000) – s Oskarom Rózsom a Marcelom Buntajom
 Bezvetrie (2000)
 Spaceboys Polymusic (2005) – s Antonom Kubasákom 
 Šeban – Godár – Breiner – Kolkovič (2008) – s Vladimírom Godárom, Petrom Breinerom a Jozefom Kolkovičom
 Sklony (2008)
 Časozber (2011)
 Bezslov (2012) – príloha knihy Andrej Šeban od fotografa Ivana Zubaľa
 Improvizácie I. (2012) – príloha knihy Ivana Kadlečíka a Ivana Štrpku Kadlečík & Štrpka
 Triplet (2019) – trojalbum Andreja Šebana
 Rock and Roll z Rači (2020)
 Zep Tepi (2021)

 DVD 
 Andrej Šeban Band Live in Bratislava (2013) - s Danielom Špinerom, Petrom Rusňákom a Michalom Fedorom

 Scénická hudba 
 Slané cukríky (1986, hraný film, réžia: Eva Štefankovičová)
 Karpatský les (1994, dokumentárny film, réžia: Zdeno Vlach)
 Plameň (1995, rozhlasová hra, réžia: Jaroslav Rihák)
 Vrana Florenťanka (1995, rozhlasová hra, réžia: Táňa Tadlánková)

 Referencie 

 Externé odkazy 
Oficiálna stránka

Kategória:Slovenskí skladatelia modernej hudby
Kategória:Slovenskí rockoví gitaristi
Kategória:Slovenskí popoví gitaristi
Kategória:Slovenskí džezoví gitaristi
Kategória:Slovenskí bluesoví gitaristi
Kategória:Slovenskí rockoví klávesisti
Kategória:Slovenskí popoví klávesisti
Kategória:Slovenskí džezoví klávesisti
Kategória:Slovenskí bluesoví klávesisti
Kategória:Slovenskí rockoví speváci
Kategória:Slovenskí popoví speváci
Kategória:Slovenskí džezoví speváci
Kategória:Slovenskí bluesoví speváci
Kategória:Slovenskí hudobní producenti
Kategória:Barytonisti
Kategória:Držitelia Krištáľového krídla
Kategória:Osobnosti z Bratislavy
Kategória:Absolventi Filozofickej fakulty Univerzity Komenského v Bratislave